་བཞིན་ངོ་བོ་གཅིག༔

རེ་དོགས་སྤང་བླང་མེད་པར་རྟོགས༔ སྒྲིབ་བྲལ་སངས་རྒྱས་ཡེ་རྫོགས་པ༔ ཡེ་ཡིན་ལྷུན་གྲུབ་འདུས་མ་བྱས༔ ཅོག་བཞག་རྒྱལ་པོ་ཡིན་ནོ་བདེ་སྟེར་མ༔ ས་མ་ཡཱ༔ རྒྱ་རྒྱ་རྒྱ༔ དེ་ནས་ཡང་མཚོ་
རྒྱལ་གྱིས་ཞུས་པ༔ མ་ཧཱ་གུ་རུ་ལགས༔ དེ་ལྟ་བུའི་གཞི་འབྲས་དབྱེར་མེད་དུ་ཡེ་ནས་བཞུགས་ཤིང་༔ གནས་པ་དེ་བླ་མས་ངོ་སྤྲོད་པས༔ ཡིན་ལུགས་ཙམ་གོ་ཡང་༔ སྐྱེ་བ་དམན་པའི་སྤྱོད་ལམ་མི་
དང་བསྟུན་ན༔ ཡ་ག་དང་སྒྲོ་སྐུར་འབྱུང་༔ གྲོགས་མེད་དུ་བསྡད་ན་ནི༔ གེགས་སྐྱོན་དང་ཡོན་ཏན་ངོ་མི་ཤེས་པས༔ བརྩོན་འགྲུས་བསྐུལ་མ་དང་༔ མི་རྟག་པའི་གསོལ་འདེབས་ཤིག་ཐུགས་ལ་
འདོགས་པར་ཞུ་ཞུས་པས༔ མ་ཧཱ་གུ་རུས་བཀའ་སྩལ་པ༔ ཉོན་ཅིག་དྷཱ་ཀི་ཡེ་ཤེས་མཚོ་རྒྱལ་མ༔ ཡེ་ནས་རང་བཞིན་རྣམ་དག་མཁའ་ཀློང་ན༔ མ་བཅོས་རྐྱེན་བྲལ་རང་བྱུང་རང་ཤར་བའི༔ རྒྱུ་རྐྱེན་
མེད་པར་གཞི་གནས་རྒྱུན་བཞུགས་པའི༔ སྐྱེ་བ་རྒྱལ་ཕམ་མེད་པར་ཀུན་ལ་གནས༔ ཉམས་སུ་ལོངས་ཤིག་དྷཱ་ཀི་བདེ་སྟེར་མ༔ འདུས་བྱས་མཚན་ཉིད་རྟག་པར་གྲུབ་པ་མེད༔ ནམ་མཁའི་འཇའ་དང་ཁ་
རླངས་བྲག་ཆ་དང་༔ རྨི་ལམ་སྤྲིན་དང་ནམ་མཁའི་གློག་བཞིན་དུ༔ མི་རྟག་འགྱུར་བས་རང་བཞིན་བློ་ལ་ཞོག༔ ནམ་ཟླའི་འགྱུར་ལྡོག་ཚེས་གྲངས་རིམ་བཞིན་འགྱུར༔ ཉི་ཟླ་འཆར་ནུབ་ཆུ་བོའི་སྐྱེ་འཕྲི་

ྈྃ༔ ༔དང་༔ སྐྱེ་འགྲོའི་བདེ་སྡུག་འབྱོར་རྒུད་ལ་སོགས་པ༔ བསམ་ཞིང་འབད་དེ་བྱང་ཆུབ་ལམ་ལ་སྦྱང་༔ ཀུན་རྫོབ་སྒྱུ་མའི་ཆོས་ཉིད་མ་རྟོགས་ན༔ སྡུག་བསྔལ་ཆུ་བོའི་རིས་མོ་སངས་
དུས་མེད༔ འཁྲུལ་པའི་རྩ་བ་ང་བདག་གཟུང་འཛིན་ཡིན༔ གདོད་མའི་ཀུན་གཞིའི་གནས་ལུགས་ངང་ལ་ཞོག༔ ཟུང་འཇུག་ཁོ་ན་ཡིན་ནོ་བདེ་སྟེར་མ༔ མ་རིག་དུག་ལྔའི་རྟོག་ཚོགས་གྲོང་ཁྱེར་དུ༔
རིག་པའི་ཁྱེའུ་ཆུང་རྣམ་རྟོག་འཁྲུལ་པས་གཡེངས༔ ད་ནི་འཁྲུལ་མེད་དབྱིངས་རིག་རྣམ་དག་ཀློང་༔ ཉག་གཅིག་བཙན་ས་ཟུངས་ཤིག་བདེ་སྟེར་མ༔ ཐོག་མེད་དུས་ནས་མ་རིག་དུག་གསུམ་གྱི༔
ལོངས་སྤྱོད་ཀུན་བཏགས་དྲྭ་བར་ཡུན་རིང་ཆུད༔ མིང་གཟུགས་ཚོར་བ་ང་བདག་འདམ་ལ་བྱིང་༔ རྟེན་འབྲེལ་བཅུ་གཉིས་ཟོ་ཆུའི་རང་འཐག་བཞིན༔ འཁོར་ཞིང་འཁོར་ཞིང་དུཿཁའི་རྒྱུ་ལ་སྤྱོད༔ བདེན་
མེད་སྒྱུ་མར་སྦྱོངས་ཤིག་བདེ་སྟེར་མ༔ མི་ལུས་རིན་ཆེན་རྟེན་མཆོག་རྙེད་དཀའ་ཞིང་༔ རྙེད་པའི་དུས་སུ་དམ་ཆོས་མ་བསྒྲུབ་ན༔ བསམ་མེད་དྲན་པ་སྟོར་བའི་སྨྱོན་པ་འདྲ༔ ཤེས་རིག་ཆོས་ལ་སྒྲིལ་
ཅིག་བདེ་སྟེར་མ༔ འདུ་འཛིའི་གྲོང་དུ་ཆགས་སྡང་གཡེངས་བས་ཁྱེར༔ ཉོན་མོངས་འཆིང་བའི་ལས་ཀྱིས་མིག་སྒྲིབ་སྟེ༔ བག་ཆགས་ངན་པའི་ཤུགས་ཀྱིས་མ་ཁྱེར་བར༔ འཇིག་རྟེན་བྱ་བ་སྤོངས་ཤིག་

བདེ་སྟེར་མ༔ དབེན་གནས་མེ་ཏོག་འབྲས་བུས་བརྒྱན་པ་ན༔ རི་དྭགས་བྱ་རྣམས་མཐུན་པའི་སྐད་སྙན་སྒྲོག༔ དྲང་སྲོང་དཀར་ཕྱོགས་གཞི་བདག་མཐུན་རྐྱེན་སྒྲུབ༔ རྟག་ཏུ་རི་ཁྲོད་འགྲིམས་ཤིག་བདེ་
སྟེར་མ༔ བག་མེད་སྐྱེ་བ་མི་མཐུན་གྲོགས་དག་གིས༔ ཡ་ག་གེགས་སྐྱོན་འབྱུང་བའི་རྒྱུ་ཡིན་པས༔ བརྟུལ་ཞུགས་བརྟན་པ་མ་ཐོབ་བར་དུ་ནི༔ སྐྱེས་པའི་རྩེ་དུང་སྐྱོངས་ཤིག་བདེ་སྟེར་མ༔ ལོངས་
སྤྱོད་ཟས་ནོར་འཛིན་པའི་ཐག་པ་ཡིན༔ གང་ཡོད་དེ་ལ་འཁོར་བའི་སྡུག་བསྔལ་མང་༔ དམ་ཆོས་སྒྲུབ་པའི་མཐུན་རྐྱེན་མ་གཏོགས་པ༔ དངོས་པོའི་འཁྲི་བ་ཆོད་ཅིག་བདེ་སྟེར་མ༔ ཡང་དག་སེམས་
བསྐྱེད་རྩིས་སུ་མ་ཟིན་ན༔ ཐུན་མོང་བྱ་བྱེད་ཐམས་ཅད་འཁོར་བའི་རྒྱུ༔ རང་འདོད་འཛིན་པའི་ཁུ་འཁྲིགས་མ་ཞུགས་པར༔ གཞན་དོན་དང་དུ་ལོངས་ཤིག་བདེ་སྟེར་མ༔ བསོད་ནམས་རྒྱུ་ཡི་ཚོགས་ཆེན་
མ་བསགས་ན༔ བླ་མེད་ཡེ་ཤེས་འབྲས་བུ་མི་ཐོབ་པས༔ བདེན་གཉིས་ཟུང་འབྲེལ་ལམ་ལ་རབ་ཞུགས་ཏེ༔ ཚོགས་གཉིས་འབད་དེ་སོགས་ཤིག་བདེ་སྟེར་མ༔ ཕུང་ཁམས་ཡེ་ཞུགས་ལྷ་ཡི་རང་བཞིན་
ལ༔ ཐ་མལ་དམན་པའི་འདུ་ཤེས་མ་བྱེད་པར༔ དག་དྲན་རང་ངོ་ཤེས་པའི་ཉམས་ལེན་གྱིས༔ སྣང་སྲིད་ལྷ་སྐུར་སྦྱོངས་ཤིག་བདེ་སྟེར་མ༔ རྩ་རླུང་དྭངས་མའི་ཞུ་བཏུལ་མ་བྱས་ན༔ ཐིག་ལེ་ལོངས་

ྈྃ༔ ༔སྐུར་རང་དག་མི་འཆར་བས༔ རླུང་སེམས་གནད་དུ་བསྣུན་ཅིག་བདེ་སྟེར་མ༔ བདེ་སྟོང་ལྷན་ཅིག་སྐྱེས་པའི་ཡེ་ཤེས་དེ༔ ཐབས་བྲལ་ཤེས་རབ་རྐྱང་པས་མི་འཆར་བས༔ རང་བྱུང་
དགའ་བཞིའི་རང་ཞལ་མཇལ་བའི་ཐབས༔ གསང་ལམ་ཤེས་རབ་བསྟེན་ཅིག་བདེ་སྟེར་མ༔ སྐུ་གསུམ་ངོ་བོ་ཐིག་ལེ་ཉག་གཅིག་ལ༔ སྐྱེ་འགག་འདུ་འབྲལ་མེད་པར་མ་རྟོགས་ན༔ ཚིག་དང་བློས་བྱས་
ཐམས་ཅད་གཉིས་མཐའ་ཡིན༔ བློ་ཟད་བུམ་སྐུར་ལྟོས་ཤིག་བདེ་སྟེར་མ༔ རྣམ་དག་ཕུང་ཁམས་རང་བྱུང་དགོན་པ་རུ༔ རང་བྱུང་རང་ཤར་རང་གྲོལ་བླ་མ་ལ༔ དམིགས་མེད་བདེ་ཆེན་ངང་དུ་གསོལ་བ་
ཐོབ༔ རྒྱུ་བྱེད་རྩ་བྲལ་ཆེན་པོ་ཉམས་མྱོང་ཕུལ༔ ཞེས་གསུངས་སོ༔ ཡང་ཞུས་པ་མ་ཧཱ་གུ་རུ་ལགས༔ དེ་ལྟར་ཉམས་སུ་ལེན་པའི་གང་ཟག་འབྱུང་ལགས་སམ་ཞུས་པས༔ མ་ཧཱ་གུ་རུས་བཀའ་སྩལ་
པ༔ ཉོན་ཅིག་ཡིད་འོང་དྷཱ་ཀི་མ༔ དེ་ཡང་འགྲོ་བ་རྣམས་ཀྱི་རྒྱུད་ལ༔ སངས་རྒྱས་ཀྱི་རྒྱུ་ཡེ་ནས་གནས་ཏེ༔ དཔེར་ན་ཏིལ་འབྲུ་ལ་མར་ཁུས་ཁྱབ་པ་བཞིན་དུ༔ སེམས་ཅན་གྱི་རྒྱུད་ལ་སངས་རྒྱས་ཀྱི་ཡེ་
ཤེས་ཀྱིས་ཁྱབ་པར་གནས་ཏེ༔ ཉམས་སུ་བླང་ན་སངས་རྒྱས་ཀྱི་ཡེ་ཤེས་སྟེར་བ་ལ་དཀའ་ཚེགས་མེད་དེ༔ དཔེར་ན་ཏིལ་བརྡུང་ནས་ཤིང་བཙིར་ན་མར་ཁུ་འབྱུང་སྟེ༔ དེ་ཏིལ་ལ་མར་ཁུས་ཁྱབ་ནའང་༔

རང་བཞིན་དུ་བཞག་ན་མར་མི་འབྱུང་སྟེ༔ སྐྱེས་བུས་རྩོལ་བ་ལས་འབྱུང་བས་ན༔ དཔེ་དེ་བཞིན་དུ༔ སེམས་ཅན་གྱི་རྒྱུད་ལ་སངས་རྒྱས་ཀྱི་ཡེ་ཤེས་གནས་ཀྱང་༔ ངོ་མ་ཤེས་ཤིང་ཤེས་ཀྱང་བསྒོམ་པར་མ་
བྱས་ན་སངས་རྒྱས་མི་ཐོབ་པས་ན༔ ཉམས་ལེན་ལ་བརྩོན་པ་གལ་ཤིན་ཏུ་ཆེའོ༔ དེ་ལྟར་ཉམས་སུ་བླངས་པའི་དོན་མངོན་དུ་གྱུར་ཅིང་༔ ཡོན་ཏན་དང་ལྡན་པའི་སྐྱེས་བུ་ཡང་མང་དུ་འབྱུང་༔ དེ་ཡང་མདོ་
རྒྱུད་ཀྱི་དོན་ཁོངས་སུ་ཆུད་པས༔ རྒྱུ་འབྲས་ཀྱི་བླང་དོར་ལ་མཁས་ཤིང་སྦྱངས་པའི་ཡོན་ཏན་བཅུ་གསུམ་དང་ལྡན་པས༔ བསླབ་པ་ལ་གཅེས་སྤྲས་སུ་བྱེད་ཅིང་༔ བདེ་བར་གཤེགས་པའི་བསྟན་པ་ལ་བྱ་བ་
བྱེད་ཅིང་༔ གཞུང་ལུགས་བཤད་སྒྲུབ་ཀྱི་བསྟན་པ་ཉིན་མོར་བྱེད་པའི་མཁྱེན་བརྩེ་ནུས་པ་དང་ལྡན་པའི་དགེ་བཤེས་ཚད་ལྡན་ཡང་མང་དུ་འབྱུང་༔ ཡང་སྔོན་ནས་སྦྱངས་པས་འབྲས་བུ་མཐར་ཕྱིན་པའི་བཀའ་
དང་བསྟན་བཅོས་རྒྱུད་དང་མན་ངག་ཐམས་ཅད་ཀྱི་དགོངས་པ་འབྱེད་ནུས་པའི་སྐྱེས་བུ༔ ལྷ་མི་ཀུན་གྱི་མཆོད་གནས་དམ་པར་གྱུར་ཅིང་༔ དོན་གཉིས་མཐར་ཕྱིན་པས་མཁྱེན་རྟོགས་ཀྱི་ཡོན་ཏན་དང་ལྡན་
པས་ལུང་རྟོགས་བསྟན་པའི་བདག་པོ་ཡང་མང་དུ་འབྱུང་ངོ་༔ ཡང་ལུས་ངག་ཡིད་གསུམ་ལྷའི་རྣལ་འབྱོར་དང་ལྡན་པའི་སྣང་སྲིད་ཟིལ་གྱིས་གནོན་ཅིང་༔ བྲན་དུ་འཁོལ་བ༔ འཕྲིན་ལས་བཞི་ལ་མངའ་

ྈྃ༔ ༔བརྙེས་པས་སེམས་ཅན་གྱི་དོན་འབད་མེད་དུ་སྒྲུབ་པ༔ རྩ་ཐིག་རླུང་གསུམ་ལ་དབང་ཐོབ་པས༔ སྲིད་པ་གསུམ་དུ་སྤྲུལ་པ་དཔག་མེད་འགྱེད་ནུས་པ༔ གནས་ལུགས་སེམས་ཀྱི་
འདུག་ཚུལ་ཤེས་པས༔ འཁོར་འདས་གཅིག་ཏུ་འདྲེས་ཤིང་བློ་འདས་ཆེན་པོར་རྟོགས་པའི་སྔགས་འཆང་རྡོ་རྗེ་འཛིན་པའང་མང་དུ་འབྱུང་ཞིང་༔ སྦྱོར་བའི་སྐྱེ་གནས་དབྱིངས་སུ་དག་པའི་གདེངས་དང་ལྡན་པ༔
མ་རུངས་རུ་ཏྲ་དབྱིངས་སུ་སྒྲོལ་ནུས་པའི་འཚེངས་གསུམ་དོན་དང་ལྡན་པའི་སྐྱེས་བུ་ཡང་མང་དུ་འབྱུང་ངོ་༔ ཡང་བླ་མ་མཚན་ཉིད་དང་ལྡན་པ་ལ་གདམས་ངག་གི་ཞུན་བདར་བཅད་པས༔ ཐེ་ཚོམ་དང་གོལ་
འཆུགས་མེད་པ༔ དངོས་པོའི་གཤིས་ཀྱི་གནས་ལུགས་ཤེས་པས༔ རྣམ་རྟོག་གི་རང་བཞིན་རྟོགས་ཤིང་འཁྲུལ་པའི་མཚང་རིག་པ༔ སྐྱེ་མེད་ལ་བྱང་ཆུབ་པས༔ འཁོར་འདས་ཀྱི་རེ་དོགས་བྲལ་ཞིང་༔
ཟུང་འཇུག་གི་གནད་ཤེས་པས༔ འགག་མེད་དུ་རྩལ་ཤར་བས་ཀུན་རྫོབ་ཀྱི་རྒྱུ་འབྲས་ལ་རང་བྱན་ཚུད་པ༔ འབྲས་བུ་གཞི་ཐོག་ཏུ་ལྟུང་བར་ཤེས་པས་ཕྱིས་ཐོབ་ཀྱི་རེ་བ་མེད་ཅིང་གདེངས་གསུམ་མངོན་དུ་གྱུར་
པའི༔ སྒོམ་ཆེན་ཡང་མང་དུ་འབྱུང་ངོ་༔ ཡང་གཞི་ནས་འཁྲུལ་མ་མྱོང་བར་ཤེས་པས༔ རིག་མ་རིག་གཉིས་ཀྱི་སྦུབས་ནས་ཐོན་པ༔ སྣང་སེམས་རོ་གཅིག་ཏུ་གྲོལ་བའི་གྲུབ་རྟགས་ལ་ཐོགས་རྡུག་མེད་

ཅིང་༔ གཟུང་འཛིན་ལ་ཞེན་མེད་ཀྱི་སྒྱུ་མར་རྟོགས་པ༔ ཀུན་རྫོབ་ཀྱི་རྫུན་ཕུགས་རྡིབ་ནས༔ ཚུལ་འཆོས་དང་བཅོས་མའི་འཁྲུལ་པ་ཞིག་ཅིང་སྣང་བ་ཞེན་མེད་དུ་རྟོགས་པའི་རྟོགས་ལྡན་ཡང་མང་དུ་འབྱུང་
ངོ་༔ ཡང་གཞི་གནས་ཀྱི་རྨང་གཞི་ཐིང་པས༔ ཉོན་མོངས་པའི་མགོ་ནོན་པ༔ ལྷག་མཐོང་གི་ཡེ་ཤེས་ཀྱིས་སྣང་སྲིད་སེམས་སུ་ཤེས་པའི་སྒོམ་ཆེན་ཡང་མང་དུ་འབྱུང་ངོ་༔ གསུངས་པས༔ དེའི་དུས་
སུ་མཚོ་རྒྱལ་གྱིས་ཞུས་པ༔ མ་ཧཱ་གུ་རུ་ལགས༔ ད་དུང་ཡང་བདག་ལ་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་གི་དོན་འདུས་པ༔ སྡེ་སྣོད་གསུམ་དང་ཐེག་པ་རིམ་པ་དགུའི་དགོངས་པ་གཅིག་ཏུ་སྒྲིལ་བ༔
རྒྱུད་སྡེ་བཞིའི་གནད་དཀྲོལ་བ༔ རྒྱལ་བའི་བཀའ་རྫོགས་པ༔ བླ་མའི་གསུང་ལ་བརྟེན་པ་ཆ་ལག་ཚང་བ༔ དོན་མ་ནོར་བ་རང་གིས་ཉམས་སུ་མྱོང་བ༔ མཐོང་བ་ཙམ་གྱིས་སྡུག་བསྔལ་རང་དག་ཏུ་འགྲོ་
ཞིང་༔ འཁྲུལ་སྣང་རང་སར་གྲོལ་བ༔ ཏིང་ངེ་འཛིན་རང་ཤར་དུ་སྐྱེ་བ༔ ཀུན་དང་མཐུན་པ༔ ཕྱོགས་གང་དུའང་མ་ལྷུང་བ༔ ཉམས་སུ་བླང་ན་སངས་རྒྱ་བ༔ དོན་གསལ་བ་གཅིག་ཞུ་ལགས་ཞུས་
པས༔ མ་ཧཱ་གུ་རུས་བཀའ་སྩལ་པ༔ མཚོ་རྒྱལ་ཁྱོད་ཀྱི་ཞུ་བ་ལེགས༔ ཕྱི་རབས་ཀྱི་གང་ཟག་རྣམས་ཀྱི་དོན་དུ་བཤད་ཀྱིས་ལེགས་པར་ཡིད་ལ་ཟུངས་ཤིག༔ དེ་ཡང་སངས་རྒྱ་བར་བྱེད་པའི་ཆོས་ཐམས་

ྈྃ༔ ༔ཅད་གཞི་ལམ་འབྲས་གསུམ་དུ་འདུས་པས༔ ཡིད་ལ་ཟུངས་ཤིག༔ སྔོན་བསགས་དགེ་ལས་གྲུབ་པའི་མི་ལུས་ལ༔ སྙིང་པོ་ཡེ་ཤེས་སེམས་ཉིད་བྱ་བ་ཡོད༔ དེ་གཞི་ཡིན་ལ༔
རྐྱེན་འཆི་བ་མི་རྟག་པས་བསྐུལ་ནས༔ བྱང་ཆུབ་ཀྱི་ཕྱོགས་སུ་སེམས་བསྐྱེད་དོ༔ དེ་ལ་རྟེན་གང་ཡང་རུང་བའི་ཚུལ་ཁྲིམས་གཙང་མ་ཞིག་བསྲུང་དགོས་སོ༔ ལྔ་པོ་དེ་དང་ལྡན་ན་སངས་རྒྱས་པའི་གཞི་
ཡིན༔ ཆོས་ཉམས་སུ་ལེན་པ་ལ༔ སྦྱོར་དངོས་རྗེས་གསུམ་ཚང་བའི་སྒོ་ནས༔ བླ་མ་མཚན་ཉིད་དང་ལྡན་པ་གཅིག་ལ་གསོལ་བ་འདེབས་ཤིང་ཅི་གསུང་གི་བཀའ་སྒྲུབ་ཟབ་མོ་བསྐྱེད་རྫོགས་ཀྱི་སྒྲུབ་པ་
ཚུལ་བཞིན་དུ་བྱེད༔ དགེ་བ་སྤེལ་ཞིང་མི་དགེ་བ་སྦྱོངས༔ སྟོང་ཉིད་སྙིང་རྗེ་དང་མ་བྲལ་བའི་སྒོ་ནས་ཉམས་སུ་ལེན༔ དེ་ལྔ་དང་ལྡན་ན་ཆོས་ལམ་དུ་འགྲོ་བ་ཡིན༔ འཁོར་འདས་མཉམ་ཉིད་དུ་རྟོགས་
པའི་ལྟ་བ༔ སེམས་ཅན་ཐམས་ཅད་ལ་དམིགས་པ་བྲལ་བའི་སྙིང་རྗེ༔ ཆོས་ཉིད་མངོན་སུམ་གྱི་དོན་མཐོང་བས་བདེན་པ༔ མཁྱེན་བརྩེ་ཕུལ་དུ་ཕྱིན་པས་བདག་གཞན་གྱི་དོན་གཉིས་སྒྲུབ་པ༔ དེ་ལྔ་དང་
ལྡན་ན་ཆོས་ཀྱི་འབྲས་བུ་ཡིན་ནོ༔ མཚོ་རྒྱལ་གསུངས༔ ཡང་ཞུས་པ༔ མ་ཧཱ་གུ་རུ་ལགས༔ སངས་རྒྱ་བའི་རྒྱུ་གང་ལགས་ཞུས་པས༔ མ་ཧཱ་གུ་རུས་བཀའ་སྩལ་པ༔ སངས་རྒྱ་བའི་རྒྱུ་ནི་རིག་པ་

ཡེ་ཤེས་ཡིན༔ རྐྱེན་འཁོར་བ་ལས་བློ་ལྡོག་པ་ཡིན༔ འབྲས་བུ་མ་ནོར་བར་བྱང་ཆུབ་པ་ཡིན༔ འཁོར་བར་འཁྱམས་པའི་རྒྱུ་ནི་མ་རིག་པ་ཡིན༔ རྐྱེན་མྱ་ངན་ལས་འདས་པ་ལ་བློ་ལྡོག་པ་ཡིན༔ འབྲས་
བུ་ནི་ཁམས་གསུམ་དུ་འཁོར་ནས་སྡུག་བསྔལ་སྣ་ཚོགས་མྱོང་བ་འདི་ཡིན་གསུངས༔ འཁོར་འདས་གཉིས་ཀྱི་ཐུན་མོང་རྒྱུ་རྐྱེན་ནི༔ མ་རིག་པ་རྩ་བ་གཅིག༔ འཁོར་འདས་ཆ་མཉམ་གྱི་འབྲས་བུ་བཏང་
སྙོམས་གཉིས་ཀྱི་བར་དུ་ལུས་པ་ལ་ཟེར༔ སངས་རྒྱས་ལ་ནི་བདེ་བ་དང་སྡུག་བསྔལ་གཉིས་སུ་མེད༔ རྣམ་རྟོག་དང་ཆོས་སྐུ་གཉིས་སུ་མེད་པར་གྲོལ་བ་ལ༔ ཆོས་སྐུའི་མིང་དུ་བཏགས་པ་ཡིན༔
འཁོར་བ་ལ་སྡུག་བསྔལ་དངོས་པོ་ཅན་མེད་དེ༔ མི་དགེ་བའི་ལས་ལ་ལོངས་སྤྱོད་པས༔ དེའི་རྣམ་པར་སྨིན་པས༔ ཀུན་གཞི་རྣམ་པར་ཤེས་པ་འཁྲུལ་ཏེ་སྡུག་བསྔལ་སྣ་ཚོགས་ཉམས་སུ་མྱོང་༔ རིགས་
དྲུག་གི་སྡུག་བསྔལ་རྣམས་སྣང་བ་གང་འཁྲུལ་གྱི་སྟེང་ན་རང་ཆས་སུ་ཡོང་བ་ཡིན༔ དམྱལ་བ་ཟེར་བ་ལོག་ན་མེད༔ ཆོས་ཀྱི་སྒོ་ནི་འཆི་བ་མི་རྟག་པ་བསྒོམ་པ་གལ་ཤིན་ཏུ་ཆེ་བ་ཡིན༔ གལ་ནི་བླ་མ་
མཚན་ཉིད་དང་ལྡན་པ་གཅིག་ཆེ༔ སྔོན་དུ་འགྲོ་བ་ནི་བྱང་ཆུབ་ཀྱི་ཕྱོགས་སུ་སེམས་བསྐྱེད་པའོ༔ གནད་རྨི་ལམ་སྒྱུ་མ་ལྟ་བུ་རྟོགས་པ་ཟབ༔ མཐར་ཐུག་གི་ས་རུ་སྐྱེལ་བ་ནི་སྨྲ་བསམ་བརྗོད་མེད་ཡིན༔

ྈྃ༔ ༔ཆོས་ཐམས་ཅད་འདུས་པ་རང་བཞིན་སེམས་ཡིན༔ ངོ་བོ་ནི་བྱང་ཆུབ་ཀྱི་སེམས་ཆེ༔ དགོངས་པ་ནི་མཐའ་བྲལ་བདེ་བ་ཆེན་པོ་མཐོ༔ ཐེག་པ་ནི་སྙིང་རྗེ་ཆེན་པོ་དང་ལྡན་པ་ཆེ༔
ཐེག་པ་ཆུང་བ་ནི་རང་འདོད་དོན་དུ་གཉེར་བ་ནི་ཆུང་༔ ཆོས་ཐམས་ཅད་ཀྱི་རང་བཞིན་ནི་སྐྱེ་བ་མེད་པ་ཡིན༔ བསྟན་པའི་གཞི་མ་ནི་འདུལ་བ་ཡིན༔ སྙིང་པོ་ནི་ཕ་རོལ་ཏུ་ཕྱིན་པ་དྲུག་ཡིན༔ ཆོས་ཀྱི་ཡང་
རྩེ་ནི་རྡོ་རྗེ་ཐེག་པ་ཡིན༔ ཐབས་ཀྱི་ཆོས་ནི་ཆོས་ཀྱི་བྱ་བ་སྣ་ཚོགས་ཀྱི་སྒོ་ནས་འབད་པ་ལ་ཟེར༔ ཤེས་རབ་ནི་སེམས་ཀྱི་ངོ་བོ་ཀ་ནས་དག་པ་ལ་ཟེར༔ དོན་དམ་སྙིང་པོར་གྱུར་པ་ནི༔ འཕོ་མེད་འགྱུར་
མེད་ལ་ཟེར༔ ཀུན་རྫོབ་ནི་མི་རྟག་པ་འགྱུར་བ་ལ་ཟེར༔ སྣང་བ་ནི་སེམས་ཀྱི་རྩལ་མ་འགགས་པ་ལ་ཟེར་བ་ཡིན༔ སྟོང་པ་ནི་སེམས་རང་བཞིན་ཤེས་པ་ལ་ཟེར་བ་ཡིན༔ ལྟ་བ་ནི་དམིགས་པ་མེད་པ་
ཡིན༔ སྒོམ་པ་འཛིན་པ་མེད་པ་ཡིན༔ སྤྱོད་པ་དགག་སྒྲུབ་མེད་པ་ཡིན༔ དམ་ཚིག་དྲི་མ་མེད་པ་ཡིན༔ འབྲས་བུ་རེ་དོགས་མེད་པ་ཡིན༔ ལར་རང་སེམས་རྟོགས་ན་ལྟ་བ་ཡིན༔ འཛིན་མེད་རྟོགས་
ན་སྒོམ་པ་ཡིན༔ ཆོས་བརྒྱད་བྲལ་ན་སྤྱོད་པ་ཡིན༔ ངོ་ལྐོག་མེད་ན་དམ་ཚིག་ཡིན༔ བདེན་པ་མཐོང་ན་འབྲས་བུ་ཡིན༔ བྱར་མེད་འཛིན་མེད་རང་གྲོལ་གནད༔ མཐའ་བྲལ་སྣང་སེམས་འདྲེས་པ་

དང་༔ གཟའ་གཏད་བྲལ་ཞིང་རྫུན་ཁུང་རྡིབ༔ དམིགས་མེད་མ་ཞེན་མ་གོས་པ༔ གཡོ་སྒྱུ་བྲལ་ཞིང་གཞན་མི་རེ༔ འཁོར་འདས་གཉིས་མེད་ཟག་མེད་ཆོས༔ འབྲས་བུ་རང་སེམས་སངས་རྒྱས་ཡིན༔
རང་བཞིན་ཤེས་ན